BODOLAND रादाब: मुसलपुर, 31 मे : 58 नं तामुलपुर बिधान सभानि MLA लेह’राम बर’नि रुंसारि जालांनायखौ गोथौयै दुखु मोननायजों बिथांनि जिउमाया सोरगोआव आलो-गोजोनै थानो हानायनि आरज’जों दारांगाजुलि ब्लक कमिटि इउपिपिएल दोलोया सोरगोयारि MLA लेह’राम बर’नि सावगारियाव आलारि बाथि, धुप धुना फोजोंनानै बिबारजों दिनै फिन खेबसेबाव मान बावो । तामुलपुर जिल्लानि इउपिपिएल दोलोनि गाहाइ नेहाथारि पनिन्द्र नार्जारीया रुंसारि MLA लेह’राम बर’नि सावगारियाव बिबार बावखांनायनि उनाव दुखुजों बुंथियोदि MLA लेह’राम बर’नि हरखाबै रुंसारि जानायाव दुलाराय हारिजों लोगोसेनो तामुलपुर ओन्सोलनि सुफुंख’हायै खहा जादों । बिथांया सासे गोख्रों समाज सिबियारि सुबुंमोन मोनफ्रोमबो बिथिंआवनो गावनि हानाय बादियै रायजो राजाखौ मदद होबोग्रा सुबुंनि, BDO साख्रि मावबाय थानाय समावबो बिथांया गोबां फरायसालिफोरजों सोमोन्दो लाखिनानै खामानि मावबोदोंमोन आरो गाव हानाय बादियै फरायसाफोरखौ फोरोंबोदोंमोन, लोगोसेनो तामुलपुर टाउन कमिटिनिबो बिथांया मासिगिरि महरै खामानि मावबोदोंमोन । गोदानै सायख’ जानानै MLA जानाय लेह’राम बर’नि रुंसारि जालांंनाय इउपिपिएल दोलोनि सुफुंख’हायै खहा जालांबाय आरो तामुलपुर हालामनि रायजो राजाफोरा बुंस’हायै दुखु मोन्दों होननानै पनिन्द्र नार्जारी बिथांया बुंदेरबावयो । बिथांखौ गोसो खांनानै पनिन्द्र नार्जारीजों लोगोसेनो, दारांगाजुलि ब्लक कमिटि इउपिपिएलनि आफादगिरि कमलेस्वर बसुमतारी, मिरु इउपिपिएल दोलोनि मावफुं सोद्रोमा राफेल दैमारि, जलेन दैमारि बिथांमोनजों लोगोसेनो इउपिपिएल दोलोनि मावथि सोद्रोमा बिथांमोनहा फारि फारियै बिबार बावलांङो ।